Hagb. H. A. Foss’ erindringer

Erindringer

1

Til mine barn.

Når jeg her nedskriver endel erindringer skjer det ikke for å fremheve hvilken merkelig person jeg har vært, men alene fordi jeg ønsker å dele dem med dere, om det kanskje kunde bidra til å forstå far bedre og av og til sende mig en vennlig tanke.

Asker 17/10- 1944

Far.

2

**Soggendal (Sogndal i Dalene)**

**Ankomsten.**

En junidag 1871 stevnet d/s «Dalene» vestover med en for vor familie dyrebar last om bord. Skibet var ikke stort – neppe 100 reg. tons – og derfor litet for passasjerfrakt langs Norges vestkyst. Men det hørte hjemme i Sogndal i Dalene og hadde beredvillig gått opom Drammen – på reise fra Kristiania og vestover – for å ta om bord flytningen til førstelæreren ved den nyopprettede høyere almueskolen i ladestedet Sogndal, det sydligste nogen lunde bymessig bebyggede strøk i Stavanger amt (nu Rogaland fylke). Den lille familien, som var med, var far – førstelæreren Erik Hansen Foss – og mor – Annette Kathinka Gulovna Helene, f. Gulbrandsen – samt mig selv 2 ¼ år og min søster Bergliot Petra ¼ år. Vi var nødt til å ta dampskipsleilighet fra Haugsund på Eiker og til Drammen kunne vi benytte Randsfjordbanen, men jernbanen (Oslofjorden) Kristiania-Drammen ble først åpnet i 1872. Flytningen ble så vidt jeg vet ferjet fra Vestfossen til Drammen. Det var ennu noget besværlig å reise i de tider.

Så stevnet vi altså vestover. Et glimt av erindring

3

har jeg ennu, for jeg syntes(?) det, da jeg var ca. to år gammel. Da sa jeg til mor: «Jeg husker da vi kom til Sogndal». «For noe tøv», sa mor, «du var bare to år gammel». «Jo», sa jeg, «jeg husker vi sat fram på dampbåten på nogen sekker. Jeg satt ved siden av dig og du hadde Bergliot på fanget». «Nei, husker du det», sa mor, «det er ganske riktig. Jeg tålte ikke den kvalme luften i lugaren og måtte op i frisk luft og så la de på dekket til---(?) en del sekker som vi kunde sitte på». Det var altså ikke kurvstoler om bord, heller ikke fluktstoler. Nokså primitivt. Men frem kom vi. Det må ha vært en nedslående følelse for mor å se den golde kyst båten passerte, da den nærmet sig Sogndal. Jeg kan tenke mig at hun så på kysten med samme følelsen som Christian Sparre lar sjømannen i «Den hollandske Koff» gi uttrykk for når han beskriver den delen av kysten, som velkommer os her: «Videre og atter videre forbi de graa ufyselige klipper, som mellom Egersund og Flekkefjord setter foten rett i havet, golde og fargeløse uten avbrytelse unntagen hvor den skinner frem den store hvite flekken malt på selve fjellveggen til veiledning for sjøfarende og med det underlige navnet «Hådyret». Man hadde fortalt han, at innenfor disse uhyggelige steinmasser lå gjemt et vakkert og fruktbart

4

landskap med gaarder og aker og eng. Men selv hadde han aldri sett det.»

Ja, slik må vel folk ennu tenke om denne kyst når de leilighetsvis passerer forbi. Men for mor, som kom fra Fiskumvandets smilende trakter måtte det sikkert ha sett trøstesløst ut. Ombord var det dog Sogndøler, som sikkert har prist sitt hjemsted i forsiktige ord som deres skikk nu engang er, og har avbøtet endel av virkningen disse øde fjell må ha øvet paa hende.

Så bøiet endelig «Dalene» inn gjennom et smalt sund, Vammelsundet, som i stormvær ligger skumhvitt tvers over, og ladestedets ytterste bygninger kom tilsyne. Såvidt jeg har forstått gikk «Dalene» inntil et av de ytterste sjøhusene og losset her. Ennu var det ikke nogen større opmuntring i landskapet, men så kom reisen oppover til skolebygningen gjennom Kjenntmannsdalen forbi Nesløene og så bredte den smilende dal sig mer og mer for øyet. Fra Nesløene så de skolebygningen, i hvis annen etasje de skulde bo i værelser vendt mot syd, og da tror jeg nok mor syntes det var en veldig overgang til det bedre.

Sogndølene tok vennlig imot os. Det var jo et ungt

5

ektepar som kom, far 29 år og mor 23. Da jeg for 10 år siden – i begynnelsen av 1930-årene eller kanskje i slutten av 1920-årene var i Sogndal på inspeksjonsreise, traff jeg Sina Stuhaug - dengang over 70 år - som sa til mig, at de aldrig hadde sett et så vakkert ungt par tidligere i S. - Ja, det får nu stå for hennes regning. Men det må vel i detmindste bety, at de var begeistret for dem i all beskjedenhet.

**Barndomshjemmet.**

Her i skolehuset på «Piltingen», nærmere bestemt Nedre Skarnes vokste barneflokken op. Naar vi stod op om morgenen så vi mot s.v. Todhammertindene, en spissere og en avrundet med Kadaasen i bakgrunnen, mot syd til v. lå dalsstrekningen om Nesløene, mot s. lå Kielland, slektsgaarden for Stavangerfamilien K., rett sør derfor den bredeste rolige delen av Sogndalslågen, tils---(?) stengte Øimo for synet av Løvaasgaardene og mot øst lå Aarstadslettene med lågen slyngenede sig nedover for å dele sig på Øimos nordpynt og strømme dels forbi og delvis gjennom Kry----(?) forbi Løvaas for å forenes igjen ved Kielland. Det vi ikke så fra vore vinduer var de åser med mellomliggende smådaler, som fra nordvest f---(?) ut i slettelandet. Heller ikke så vi kirkebygden og blåfjell i det fjerne, men alt dette så vi, når vi bare gikk op en liten bakke på veien

6

nedenfor huset. Disse landskapsbilleder står uutslettelig preget i vår erindring og har en fremtredende plass blant alt det, som knytter os til Sogndal. For i våre barneøine var S. et skjønt sted. Den golde kyststrekning hadde intet å si os. Den blev nærmest en mørkere ramme om et ellers tiltalende maleri og fremhevet dette sidste meget sterkere. Vi levde bak vore fjell og pløiet viddene der på bærplukking,

aftenturer til «koje» når kreaturene skulde melkes, på ekspedisjoner efter sauer, som hadde gjemt sig bort, og på såkaldte landturer, uaktet vi jo selv bodde på landet. Ja da vi blev større blev der lavet landtur til Sandsmark i Heskjestad med hesteskyss opover og spasertur nedover dagen efter. Vi så nok en hel del av Sogndal på denne måte, men allikevel synes jeg nu, at det staar formeget igjen, som jeg gjerne skulde ha sett. Det jeg her nævner gjelder dog nærmest Bergliot og mig selv, for hende hadde jeg til kamerat, da hun var den første, som kunde dra sammen med mig på lengre og lengre utfarter.

Men la mig begynne med erindringene fra min første barndomstid.

I 1872 eller 1873 fulgte bestefar Peder Gulbrandsen og bestemor Birthe Marie efter sitt eneste gjenlevende barn Annette – mor- til Sogndal og bosatte sig på Sogndalsstrand, Stranno, efter det egentlige ladested. Disse kom til å bety ikke så litet

7

for min egen oppdragelse og utvikling. Bestemor især la sin elsk på mig og jeg måtte ofte ned til «Stranno» til dem. En tid var også mors søskenbarn Camilla og Waldemar Ziener samt søsteren Hildur hos dem. Hildur giftet sig dog snart med baker Lars Tønnesen der på stedet. Camilla Ziener ble telegrafistinne og Waldemar blev senere urmaker med forretning i Akersgaten i Oslo.

De aarlige opplevelser jeg erindrer fra denne tid var palmesøndagene hvert år. Da skulde der efter tradisjonen trilles egg i Sillamyr, hvor gresset var nokså bløtt. En palmesøndag fikk jeg et egg av bestemor, dekorert med oblater i alle farver. Oblater var runde skiver, som bruktes til å gjen---(?) h---(?) med dengangen. Jeg var stolt av egget mitt og dro til Sillamyr. Der konkurrerte man om de fineste eggene. Nogen var kokt med ekeblader og var gule, andre var kokt i kaffe og var mer eller mindre brune, men de som stod høiest i kurs og kostet -(?)--- i omsetningen var kokt i anilinfarve, som nærmest gjorde egget uspiselig. Det var strålende rødt. En eier av et anilinfarvet egg fikk lyst på mitt dekorative egg og vi byttet. Jeg drog straks hjemover for å vise skatten for bestemor, men da hun møtte mig nær huset, skjente hun på mig for tilsidesettelsen av hendes eget produkt i så sterke ordelag, at jeg i forskrekkelsen mistet egget mitt i gaten -

8

så var dets saga ute.

Så dukker en annen erindring op i mig. Det var fra min fødselsdag 11/4-1875. Noget særlig hadde det vel ikke vært fra morgenen av utenom gratulasjoner med dagen. Men det særlige kom sidenefter. Jeg hadde tatt mig en tur sammen med andre unger bort til torv--(?) ved Todhammer. Der vandret vi interessert omkring inntil jeg fra det fjerne hørte et fortvilet rop på Hagbart. Det var bestemor, som hadde fortsat efterforskningen etter den bortkomne. Hun hadde ikke villet gi sig og fant mig endelig ved Todhammermyra. «Uskikkelige gutten, som kan løpe bort på gebursdagen din. Her er det kommet post til deg og du var ikke å finne». Usanselig skjenn, mens hun halte avgårde med mig. «Nå får du ris». Og jeg strigråt. Jeg skulle hjem og velsignes med det som posten hadde bragt, men jeg var så lidet oplagt hertil, at ingen, eller ihvertfald få gaver ville være istand til å lette på stemningen. Og dertil var billedboken med bjørnen i forskjellige skikkelser aldeles uskikket. Det var en bedrøvelsens dag. Nu må man ikke tro, at bestemor ikke var snill – nå lot--(?)-- god mot mig. Hun mente det så vel. Men kanskje har hendes varierende måte å ta situasjonen på – hendes strenghet når ingen la større merke til det og hendes overstrømmende ros av min person overfor fremmede for mig virket forstemmende eller ide--(?) inkorrekt, hvorfor jeg alltid følte mig uvel, naar ros ble mig tildel og helst holdt

9

mig unna. Kanskje heller ikke far var enig i systemet, for en gang bestemor og han diskuterte om mig faar jeg anta, tok bestemor mig i hånden og drog mig med sig op i en krok på loftet, hvor jeg satt og kokelurte en stund. Vel, jeg blev likegyldig for ros og ris og hva verre var så brød jeg mig sener snart lite om gode karakterer på skolen. Mor var naturligvis interessert i gode karakterer og passet som en smed på, at jeg både leste mine lekser og lærte dem, for hun hørte mig i dem tilslutt. At jeg ikke blev en sinke kan jeg nok takke hende for, skjønt far også var streng når jeg ikke kunde mine ting.

Om jeg her har analysert mig selv helt riktig, tør jeg ikke påstå. I bestemors tid til 1881, da hun reiste tilbake til Fiskum, levde vi søskende, jeg som prins og søstrene som prinsesser. Det var ikke måte på fine klær, støvler med Kardu-(?)--skinn – rødt øverst på støvlene. Småpikenes hvite sprikende underskjørter og mamelukker, hvite bomullsstrømper så trange at de måtte vrænges opover føttene med dyptrykk på leggene efterat de var trukket av. Bestemor visste hvordan barn skulle ha det. Hun kjente til det fra 1830-årene, da hun var barnejomfru for Emil, Jonas og Ida Lie i Haugesund. Det var vel reminisenser fra den tid vi levde på 1870-årene, men verden hadde vel ikke forskjøvet sig såmeget på 40 års tid. Hvorfor skriver jeg såmeget om bestemor? Jo, hun gav i den tid hjemmet et visst preg, for det var hun som styrte og innfant sig hver eneste dag. Om mor hadde en

10

mening om ett eller annet og bestemor det motsatte, var det alltid: «Du kan da forstå det, jenta mi». Og så blev det som bestemor mente. Men bestemor var ikke av dem, som la arbeidet over på andre. Hun var et jern til å arbeide og lettet mor husstellet adskillig mens barneflokken vokste. Dette var i de første 10 årene i Sogndal. I bestemors tid kom det til verden i Sogndal, Dagny f. 9/5 1873, Alfhild f. 31/1 1875, Frøydis 1876, Magnhild 1878, Helga 12/9 1880. Efter bestemors reise fødtes Ragnhild 9/7 1883, Sigurd 24/10 1884, Bjarne 1887, Kjartan 5/7 1889 og Halvard 31/1 1892.

Da Sigurd kom til verden hadde jeg i nesten 2 mnd. vært på middelskolen i Egersund og hadde hertil bare hatt søstre. Sigurd kom derfor som en overraskelse for mig. Ikke så å forstå, at jeg ikke var likeså glad i mine søstre, men det var jo en uventet avveksling i søskenflokken. Søstrene hadde jeg hidtil hatt om mig, som var eneste bror. Om de dyrket mig, vet jeg ikke nettopp, men særlig glad i mig var de nok, fordi også de hadde en bror. Jeg hadde inntrykk av, at jeg i det store og hele var snild mot dem, men at jeg også småertet dem av og til. De var dog piker og slapp å løpe såmeget ærender til Stranno; Sognedalsstrand som jeg som gutt og størst av barna måtte gjøre. Dog alltid med glede, da jeg gjerne løp ærender for mor. Fra de første år var det vesentlig Bergliot og jeg som kamperte sammen i skog og mark, senere kom Dagny og Alfhild med.

11

Dog var det Bergliot som blev min nærmeste kamerat også av den grunn, at hun i øverste klassen på skolen var nærmest mig i mi---(?) og undertiden foran. Far var også svært glad i henne. Dagny var damen i huset. Av fotografier ser dere at hun var meget pen. Hun lærte å spille piano hos fru Vauvert, distriktslegens frue. Var kvikk og lattermild og hadde gode innfall. Engang en engelsk dikter- Wilkinson – kom forbi med en liten laks - svele - holdt han den stolt i været foran småpikene. «It is a nice little salmon», sa Dagny. «Like you», sa W. Dette var iøvrig sommerens store begivenhet for Wilkinson, som hadde leiet 100 m. elvebredd ovenfor Kielland for 100 kr. sommeren. Men da elven gikk med lite vann det året, gikk det litet eller ikke laks opover fossen nedenfor, hvorfor W. fisket forgjeves, men tilslutt fikk denne ene svele på ca. 2 kg. Det ble svartelistepris 50 kr. kiloen.

Alfhild var blek, hadde ustanselig hodepine og så minst frisk ut av alle sammen. Men hun hadde en ubøyelig energi og forsømte aldrig en lekselesing for hodepinens skyld. Det fikk jeg se da jeg ½ år fra høsten 1889 til febr. 1890 underviste henne og Ole Hauge, som begge forberedte sig til middelskoleeksamen. Flinke var de begge to og Alfhild holdt glimrende følge tross hodepinen. Hun var derfor gjenstand for min høieste beundring. Frøydis var også vel

12

utrustet. Hun var god og snill og meget hjemmekjær. Magnhild var den lyseste av alle. Hun hadde den lyseste hårfarge i en ellers nokså mørkhåret barneflokk. God, snill og kjærlig var hun. Men det blev hun som først forlot oss. Jeg hadde den saare følelse å se hende på dødsleiet hos bestemor og tante Kristiane i Fiskum, langt borte fra far og mor og de andre søskende. Hun øste sin kjærlighet og hengivenhet over på mig, som besøkte hende så ofte jeg kunde være borte fra skolen i Vestfossen. Hendes glede over å se mig, var som en utløsning av følelser over å se sine egne. Hun døde i sin kristne barnetro under virkningen av sin nylig avsluttede konfirmasjon for den eiegode sogneprest Rømcke. Hendes sykdomstid hadde vært en prøvelsens tid for mig, som stod der uten midler til å gjøre det så godt for henne som jeg hadde ønsket. Velsignede Magnhild!

Helga var den første som holdt på å gå fra oss. Hun laa enda i vuggen, da hun blev angrepet av «den Throndhjemske halsesyke». Det var difteriens navn dengang. Hele barneflokken var fortvilet. Den hadde aldrig mistet nogen av sine nærmeste før. Men dr. Vauvert fandt på et råd. De kledte vuggen inn med lakener, så Helga lå i et telt.

13

Inne i teltet satte de fat med dampende vann. Hvorofte og hvorlenge vet jeg ikke. Kanskje det gjorde sin virkning med en gang. Hun fikk et voldsomt anfall av opkastelse, og efter hva mor fortalte, kom belegget i halsen ut som et rør. Dermed var hun reddet, men det hadde vært en hestekur, som hadde angrepet stemmebåndene, så stemmen ikke mere blev klar og ren. Man kan ennu legge merke til det – 60 år senere. Så fikk vi beholde hende og godt var det, for ellers vilde vi av de 7 søstre nu kun hatt en tilbake.

Ragnhild var den yngste av søstrene, livlig og svarthåret. Så kom guttene, men forholdene i hjemmet i deres tid faar jeg overlate til andre å skrive om, f.eks. Ragnhild, som selv har opplyst, at mor delte søskenflokken mellom Hagbard og småpikene og Ragnhild og guttene. Dermed ver igrunnen programmet lagt.

Guttene så jeg vokse fra gang til gang jeg besøkte hjemmet. Det var alltid en glede å se dem igjen. Særlig erindrer jeg en gang de mødte op alle fire i Ragsfjord, da de tok imot gamlebror i høitidelig alvor når unntas Bjarne, som alltid var den livlige i laget. Billedet har festnet sig så sterkt, fordi det var så leit å se at de ikke var så velklædde som jeg kunde ønsket, mens jeg selv intet hadde å gi dem. Velstanden

14

hjemme var blitt borte og mor strævet og slet for å holde hjemmet oppe så godt som mulig. Hvor lenge skulde vi ennu bli trykket av de små Kaar, som – tross alt – mor og far fikk så meget ut av.

Men la mig atter vende mig til barneaarene i hjemmet. Vi blev fra barn av opdratt i den kristne tro. Mor ba aftenbønn med os, vi foldet hendene og bad Fadervaar, «så lukker sig mitt øie» o.a. Om søndagen fulgte vi ofte med til kirken, hvor vi hadde en leiet plass i galleriet rundt alteret med overblikk over det meste av kirken, som iøvrig var en korskirke. Der var intet orgel, men klokkerne Ravndal og især Bie fyldte kirkehuset med en kraftig og malmfuld stemme. Presten Leganger talte godt. Menigheten sang ikke så værst. Det var stilhet og høitidelighet under gudstjenesten unntagen på høstlige regndager og kalde vinterdage. Da fikk vi erfaring for at vi bodde ved havet, når halve forsamlingen harket og hostet – enkeltvis og i kor. Det varte lenge før ovnene kom i kirken. – Efter gudstjenesten samlet man sig utenom kirkegaardsporten for å høre lensmannen lese op bekjentgjørelsen «fra kirkebakken», det vil her si fra en sten, som lå på slette marken. Især innbød auksjonsbekjentgjørelsene til betraktninger. Skal vi gå dit? – eller ikke?

Gikk vi ikke i kirken lestes en betraktning og vi sang salmer.

15

Det var iøvrig megen sang hjemme. Mor hadde i sine yngre år især – også senere – en klar og ren stemme, som lokket sangen frem i barneflokken. Far sang også for os, især da vi var mindre. Far tok mig en gang op på sine knær og begynte å synge: «Min fader sad i haven – og så min barnefryd – da bar man en til graven med sang og klokkelyd.» Da blev min fader stille – og tok mig i sitt skjød – og tok din hånd du lille – din fader er ei død». Og taarene randt ned på fars kinn. Kanhende det var dengang han hadde hørt om, at bestefar Hans Foss var død. Eller kanskje var det et øieblikk følelsene overveldet ham – følsom som han var. Han var visstnok streng mot mig og jeg fikk gjøre et intimt bekjentskap med hovedretningen i det daværende pedagogiske system. Men jeg antar at han følte det som en tung byrde å påta sig systemets plikter.

Noget, som også bidrog til at vi ble kjendt med mange sanger, var den sangforening far hadde i 70-årene, hvorav ungdom fra Sogndals «upper ten» var medlemmer. Jeg erindrer dog ikke såmange av dem som var med. Det var begge frk Kirsebom, Gitta Mydland, Herlofsen, Christian Møller, som var foreningens kasserere og en gang overrasket med å medbringe hele kassebeholdningen i bare enører. (Det var en god slump penge, men

16

kassebeholdningen var iøvrig ikke stor. Og så var det i minste mynt av det nye slags penge. Minst tidligere var ½ skillingene, som var verdt hele 1 ½ øre.) Stor myntenhet. Og så sang man «Aftensolen smiler», «Om fjordens yndig--(?)- strande» og andre – efter hvad jeg har inntrykk av – stemningsbetonte sanger. Selv satt jeg i en krok av skolestuen og hørte på. Det var feststemning og muntrasjonsråden cand. theol. Ch. Møller moret os med å gjøre oppmerksom på frøknene Kirsebom, som sang med i en vuggende bevegelse med overkroppen. De levet øiensynlig med i rytmen. Mor var selvfølgelig også med i foreningen hvis møter hørte til begivenhetene der på stedet med mange lyttere utenfor vinduene. Ja dengang var far og mor unge og jeg var selv en liten pjok. Far øvet de kunster han hadde lært i sang i Asker Seminar under sanghøvdingen Johan D. B--- ta----. Da dette hører til mine erindringer fra mine første barneår vil jeg avslutte omtalen av sanger og sangforeningen med å mindes sangen : «De svandt, de svandt de glade barndomsdage [min salighet, min fred med dem svandt hen] jeg kun erindringen har nu tilbake - o lad mig aldrig, aldrig miste den».

17

Fest.

Det var ikke ofte «fester» i de dage, men vi hadde fest nokk. Foruten geburstsdagene var det jul, påske og pinse. Og ellers følte vi mere om ukens høitidsdag, søndagen enn i de senere år. Det hendte også, at Flekkefjords sangforening sammen med mange bysbarn leiet et lite dampskip og kom til Sogndal. De leiet Gose(?)---, nu Herlofsen – dengang direktørboligen til Titanjerngruvene i S. av stiger Olsen og innbød Sogndøler å være med. Det var fest med megen sang. Jeg husker især to sanger de var svært gla i å synge og det flere gange. Det var først og fremst «Rett som ørnen stiger», som steg til slike høider, at den nesten sprakk, og «Hurra for Jonas Anton Hjelm, sing salio hurratuate». Vi gjengjeldte besøket neste år med en makreldamper(?), som hedte «Vaagen» (en Stavangerbåt) og blev mottatt med flagg og musikk i Flekkefjord, hvor vi var gjester på «Festivitetene». Begge dager, den i Sogndal og den i Flekkefjord var straalende midtsommerdager, som ikke blev glemt av dem som var med. Jeg tror nokk at Sogndølenes nærmere bekjentskap med flekkefjordingene var av endel betydning for dem selv. Flekkefjordfolket var av en meget livligere, gladere og blidere karakter og viste os, hva festlighet virkelig kan være. Tonen i Sogndal var i alminnelighet jevn og rolig – et i det store

18

og hele godt folkeferd, som nokk kunde smile og le, men innenfor visse grenser, som det selv hadde satt. Innslaget utenfra var derfor velkomment for dem, som hørte til de mere glade og smilende sogndøler.

Vore største fester hadde vi om juletræet. Ja juletræet holdt vel egentlig sitt inntog i Sogndal med far. Han skaffet trær med dampbåten østenfra og kun en enkelt gang fikk vi fatt i en buskfuru ovenfor Siraheiene. Først hadde vi vort eget juletræ på julaften og kom inn til det fra soveværelset, hvor vi sat mens far og mor pyntet det. Naar døren blev åpnet så vi overraskelsen med lysene tendt og vore små presanger stukket inn mellom grenene eller hengende i farvede baand. Og rundt om hang julekurver med rosiner, nøtter og småkaker. Far smilte(?)-- op og vi sang rundt treet, mens far bar den minste på armen. Vi sang også en sang far hadde digtet, en riktig lystig en, som jeg dessverre ikke kan gjengi ordret. Kanhende de andre husker den. Vi var lykkelige som aldrig før og så s---(?)-lig takknemlige for det vi fikk selvom det var almindelige bruksgjenstander, vi allikevel måtte ha f.eks. strømper og våtter. Og så kunde det være usedvanlige ting iblandt, som naar "tante Dikka», telegrafistinnen frøken Fredrikke Balke,

19

var tilstede og utdelte blåblyanter, alm. blyanter og penneskafter til hver av os større. Ja, det var rikdom.

Så ved nyttårstid, ofte også 3dje dag jul, var det juletræ nede i skolestuen for skolebarna fra Sogndalsstrand og Ragefjord. Det hadde også for dem stor interesse som noget deres foreldre ikke hadde oplevd. Skolejuletræet blev fra fars tid en institusjon i de unge slekters liv derborte.

**De første skoleår.**

Da jeg var vel seks år skulde jeg begynne å lære ABC, skrive og regne – av mor, som ikke likte andrelæreren Vikre og derfor selv tok jobben. For at det ikke skulde bli for trættende for mig – antar jeg – tok hun nokk en elev Johan Skordal (den senere Kinamissionær). Johan og jeg vedblev derfor å bli venner for livet. Fra denne tiden husker jeg nu svært litet. Kun en uregelmessighet som kom som en velkommen (her burde stå uvelkommen) avbrytelse av undervisningen, står tilbake i min erindring. Mine yngre søsken husker vel ikke «Lars bider(?)», men kanskje hans eftemæle i S. Johan og jeg blev pludselig revet ut av vor undervisning og satt til å passe lars, som lå på et gulvteppe i solen ovenfor telegrafstolpen i bakken nedenfor. Lars var kommet på skolen om morgenen og hatt med sig en flaske Armagnac, som han i all stillhet forsynte sig av til han midt i klassen kastet op og besvimte,

20

blev baaret ut til telegrafstolpen og satt under opsyn av Johan og mig til der kom en mand med kjerre og hest og kjørte Lars hjem. Lars kunde ikke dø av så litet. Det hadde han bevist før, for engang elven var stor var han gått under i hølen like utenfor fam. Mysses(?) hus, men blev trukket opp igjen. Doktoren arbeidet med ham over ½ time før han fikk varmen i ham igjen efterat han hadde fått gulpet op en mengde vann. Så livnet Lars til, blev senere konfirmert og reiste til Amerika hvor han skal ha levet alene på en ø i Missisippi. Han var nokk blitt glad i å være ved vandet.

Efter undervisningen hos mor kom en kort skolegang hos Vikre, men da jeg var vel 8 år, vilde ikke mor ha mig der lenger og jeg begyndte i fars klasse – den øverste på skolen – jeg får vel nærmest kalde det som hospitant. Der kom jeg sammen med adskillig ældre elever – optil 7-8 år ældre, f.eks. Betty og Hanna Herlofsen, Gabriel Fredriksen, Martin Clausen m.fl. Jeg fikk der føle, hvor underordnet jeg var, men tok mig ikke særlig nær av det. Betty skyldte en gang på mig for noget hun selv hadde gjort, men jeg utleverte hende – i forargelse – til far. Hvorefter Betty belærte mig om å opptre som en gentleman overfor damene – altså også når de løi. Det var i den tid da damene inntok en fornemmere stilling enn mennene. Det er rettet på dette siden. Nå er de ikke likere enn oss mannfolk.

21

Eftehånden gikk så de ældre guttene ut av klassen. Pikene stod først til konfirmasjon i den tid, når de var 15-16 år gamle. Gabriel Fredriksen, Marin Klausen og Thorvald Herlofsen gikk inn på middelskolen i Egersund – 5te klasse tror jeg det var. Til slutt var jeg selv blandt de ældste, men da var det mindre gutter og mere piker igjen. Blant guttene vil jeg nævne Sigvald Netland, som blev Kinamissionær. Efterat Hanna Herlofsen i 16-17 årsalderen hadde stått til konfirmasjon, var seniorene eller seniorittene blandt pikene Inga Fredriksen, Ingeborg Hauge, Helene Hauge, Bergliot – min ældste søster, kusinene Marie og Johanne Fredriksen, Ellida Mydland m.fl. Ellida reddet jeg en gang fra å gå gjennom isen. Hun var sin mors enkefru M’s eneste barn, hvorfor moren høitidelig kom op til oss for å takke mig. Jeg var svært brydd, for det var jo ikke mer enn rimelig, at jeg gjorde hvad jeg kunde for å hindre en katastrofe, som også vilde gått ut over far. Det var i det store frikvarter, vi satt ute på Løna, som theoretisk var sterk over alt. Men jeg var kjendt med lumske steder bedre enn de andre og passet på – «som en smed», som de pleide å si. Især var der ett sted, hvor isen under frosten hadde skubbet sig sammen og dannet «skråvis» dvs. tynne isflak og isnåler under et tynt overdekke og uten fast is under. Til min forferdelse får jeg se Ellida styrte henover stålisen i retning av «skraavisen».

22

Å stanse henne var umulig, men jeg skrek til hende: kast dig ned! Hun så gjorde, men på grunn av farten kom hun allikevel ut på «skråvisen» og begynte å sige igjennom. Straks jeg hadde ropt, strøk jeg for full fart henimot E. på innsiden av «skaavisen», ropte på pikene som var i nærheten, at de skulde henge på føttene mine og straks jeg hadde fått revet skjerfet av halsen og kastet til Ellida, skrapte flere par støvlehæler i isen bak mig og nye kom til. Endelig blev det såmange, at Ellidas tak i skjerfet ikke lengere trakk mig utover skraavisen, som nå lå under mig til midt på livet. E. var sunket dypere og dypere nesten under armene, men nu var redningsaksjonen i orden. Jeg halte smått og forsiktig og lot hende arbeide så smått med til jeg så at skjerfet holdt. Så drog de andre mig tilbake på fast is og Ellida fulgte med. Hun måtte springe op til mor, få skiftet og tørret tøiet sitt og stukket til seng for ikke å bli syk. Jeg hadde fått min takk i å ha reddet E. og det annet snakk om redningen betydde ikke noesomhelst.